**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. balandžio 28 d. sprendimo Nr. T2-119 „DĖL KLAIPĖDOS MIESTO SAVIVALDYBĖS BENDROJO UGDYMO MOKYKLŲ TINKLO PERTVARKOS 2016–2020 METŲ BENDROJO PLANO PATVIRTINIMO“ PAKEITIMO“**

**PROJEKTO**

**1. Projekto rengimą paskatinusios priežastys.**

Šis sprendimo projektas parengtas, atsižvelgiant į darbo grupės, sudarytos Klaipėdos miesto savivaldybės administracijos direktoriaus 2017 m. vasario 8 d. įsakymu Nr. AD1-347 (toliau – Darbo grupė), siūlymus dėl Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano, patvirtinto Klaipėdos miesto savivaldybės tarybos 2016 m. balandžio 28 d. sprendimu Nr. T2-119 (toliau – Pertvarkos planas), vykdymo.

**2. Parengto projekto tikslai ir uždaviniai.**

Sprendimo projekto tikslas – sudaryti sąlygas plėtoti geros kokybės švietimą ir didinti jo prieinamumą. Uždavinys – pakeisti Pertvarkos plano priedo (Tinklo pertvarkos priemonių įgyvendinimo planas) atskirus punktus.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu vykdomos Pertvarkos plano priemonės. Vadovaujantis Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768, 37 punktu, atliekama Pertvarkos plano įgyvendinimo stebėsena ir iškilus poreikiui Pertvarkos planas tikslinamas.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu, atsižvelgus į Darbo grupės siūlymus, atliekami Pertvarkos plano priedo struktūriniai pokyčiai (priemonės keičiamos vietomis) ir tikslinamos nuostatos:

* dėl ugdymo organizavimo būdų „Žaliakalnio“, Baltijos gimnazijose ir „Vyturio“ progimnazijoje (1.1.3, 1.1.15, 1.2.15 papunkčiai). Šiose mokyklose vykdomas nuotolinis ugdymo organizavimo būdas, kuriuo mokosi 44 mokiniai. Mokytojų etatų, reikalingų nuotoliniam ugdymui organizuoti, finansavimui skiriama apie 40,0 tūkst. Eur savivaldybės biudžeto lėšų. Kol šalyje mokymo lėšos buvo skaičiuojamos pagal mokinio krepšelio metodiką, mokykloms papildomų lėšų iš biudžeto skirti nereikėjo. Įvertinus teisės aktus ir pasitarus su mokyklų vadovais, nustatyta, kad panašią paslaugą pavieniams mokiniams mokyklos gali teikti savarankišku ugdymo proceso organizavimo būdu, kuris finansuojamas iš tikslinės dotacijos (mokymo lėšų). Savarankišku būdu, panašiai kaip ir nuotoliniu, mokiniai galės mokytis visų ar atskirų dalykų, jiems bus teikiamos grupinės ar individualios konsultacijos. Mokiniams (jų tėvams), pageidaujantiems tęsti mokymąsi nuotoliniu būdu, bus rekomenduojama Vilniaus Ozo gimnazija ir Šiaulių „Sandoros“ progimnazija, kurios specializuojasi nuotolinio mokymo srityje, yra aprūpintos moderniomis įrangomis ir joms suteikta teisė mokiniams išduoti išsilavinimo dokumentus;
* dėl akredituotų tarptautinių programų anglų kalba įgyvendinimo (1.1.13 papunktis). 2018 m. Klaipėdos miesto savivaldybės (toliau – Savivaldybė) administracija pasirašė paslaugų sutartis su VšĮ Klaipėdos „Universa Via“ tarptautine mokykla ir VšĮ Klaipėdos licėjumi dėl įsipareigojimų teikti mokymo pagal akredituotas tarptautines programas anglų kalba paslaugas miesto mokiniams. Taip pat šia priemone neatmetama galimybė tokias programas, iškilus poreikiui, įgyvendinti ir Savivaldybės mokykloms;
* dėl akredituotų tarptautinių programų vokiečių kalba įgyvendinimo Hermano Zudermano gimnazijoje (1.1.14 papunktis). Išanalizavus rinką, nustatyta, kad pagal Middle years tarptautinio bakalaureato programas, kurias buvo planuojama įgyvendinti, mokomasi dviem užsienio kalbomis (anglų ir vokiečių). Šiuo metu gimnazija tenkina pageidaujančiųjų mokytis tautinės mažumos kalba (vokiečių) poreikius, padeda vokiečių kilmės mokiniams įgyti tarptautinius vokiečių kalbos egzamino diplomus (DSD I ir II) ir sudaro galimybes 7 klasių mokiniams laikyti A2 lygio tarptautinį vokiečių kalbos egzaminą. Kadangi užtikrinamas mokinių siekis mokytis vokiečių (gimtąja kalba), priemonė netenka aktualumo;
* dėl Klaipėdos jūrų kadetų mokyklos veiklos (1.1.7, 1.1.18, 1.2.13, 1.2.16, 1.3.1 papunkčiai). Savivaldybės mero 2017 m. lapkričio 16 d. potvarkiu Nr. M-60 sudarytos darbo grupės narių siūlymu ir Klaipėdos miesto savivaldybės kolegijos nariams pritarus (2018-10-25 protokolas Nr. TAK-6), Jūrų kadetų mokykla turėtų veikti nuo 2019-09-01 Ievos Simonaitytės mokyklos pagrindu, o jaunimo klasių mokiniams būtų sudarytos galimybės mokytis ar tęsti mokymąsi Suaugusiųjų gimnazijos naujai suformuotame Jaunimo klasių skyriuje. I. Simonaitytės mokyklos pavadinimas būtų pakeistas į Klaipėdos jūrų kadetų mokyklos pavadinimą, patvirtinti nauji nuostatai. Atsinaujinusi mokykla į ugdymo turinį integruotų Jūrų kadetų ugdymo sampratos, patvirtintos Lietuvos Respublikos švietimo ir mokslo ministro 2018 m. lapkričio 15 d. įsakymu Nr. V-902, elementus. Siekiant Suaugusiųjų gimnazijoje įtvirtinti struktūrinius pokyčius, bus pakeisti šios mokyklos nuostatai. Kad būtų užtikrintas kokybiškas gimnazijos jaunimo klasių mokinių ugdymas, bus įgyvendinami alternatyviojo ugdymo modeliai;
* dėl sporto klasių komplektavimo (1.1.19, 1.2.12 papunkčiai). Nuo 2018 m. rugsėjo 1 d. sporto klasės komplektuojamos Vytauto Didžiojo gimnazijoje (po vieną kasmet). Šiose klasėse įgyvendinamos pagrindinio (II dalis) ir vidurinio ugdymo kartu su sporto ugdymu specializuotos programos, patvirtintos Lietuvos Respublikos švietimo ir mokslo ministro 2014 m. spalio 24 d. įsakymu Nr. V-1010. Priemonė iš antro punkto perkeliama į pirmąjį, kadangi po pakeitimų jos turinys labiau atspindi pirmąjį tikslą (tenkinti individualius mokinių ugdymosi poreikius). Atskiros sporto gimnazijos steigimo poreikis paaiškės, įvertinus sporto klasių Vytauto Didžiojo gimnazijoje veiklos rezultatus;
* dėl naujo Tauralaukio progimnazijos pastato statybos (1.2.14, 1.3.5 papunkčiai). Priemonė perkeliama į trečiąjį punktą, kadangi savo turiniu labiau atspindi šio punkto tikslą (užtikrinti saugias, šiuolaikiškas ugdymosi sąlygas). Taip pat redaguojama priemonės formuluotė;
* dėl universitetinių klasių komplektavimo (1.2.17 papunktis). Savivaldybės taryba 2018 m. vasario 21 d. sprendimu Nr. T2-32 pritarė Klaipėdos universiteto veiklos optimizavimo priemonių 2018–2019 metų plano projektui, kuriame numatoma steigti Klaipėdos universiteto gimnaziją ir universitetines klases Savivaldybės trijose gimnazijose. Darbo grupės narių nuomone, šiuo metu aiškiausią ugdymo kryptį (inžinerinio) įgyvendina Klaipėdos Baltijos gimnazija (viena iš pasirinktų), todėl minėtoje priemonėje ši gimnazija ir įvardinama. Dėl likusių universitetinių klasių ir jų veiklos modelių bus tariamasi ateityje, sudarius suinteresuotų institucijų atstovų darbo grupę;
* dėl nevalstybinių mokyklų pastatų (1.3.3, 1.3.4 papunkčiai). Išbraukiamos nuostatos, susijusios su Savivaldybės pastatų ar patalpų perdavimu viešosioms įstaigoms. Šiuo metu laisvų patalpų (pastatų) švietimo įstaigose nėra. Pasikeitus aplinkybėms, patalpas ar pastatus galima bus perduoti atskirais Savivaldybės tarybos sprendimais.

Patvirtinus šį sprendimo projektą, bus patikslintos Pertvarkos plano priemonės, laiduojančios geros kokybės švietimą ir mokinių ugdymosi poreikių tenkinimą. Taip pat bus užtikrintas racionalus švietimo infrastruktūros panaudojimas ir švietimo prieinamumo didinamas.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti reikės parengti Savivaldybės tarybos sprendimo projektus dėl klasių skaičiaus mokslo metams nustatymo, mokykloms priskirtų aptarnavimo teritorijų papildymo, atskirų mokyklų nuostatų ar pavadinimų pakeitimo. Sprendimo projektus parengs Savivaldybės administracijos Švietimo ir Turto skyriaus specialistai iki 2019 m. rugsėjo 1 d.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiuo sprendimo projektu teikiamų Pertvarkos plano priemonių įgyvendinimui reikalingos lėšos planuojamos Savivaldybės 2019–2021 metų strateginio plano projekte.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Savivaldybės administracijos specialistai, Savivaldybės švietimo taryba, bendrojo ugdymo mokyklų tarybos Lietuvos Respublikos švietimo ir mokslo ministro nustatyta tvarka.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Darbo grupė, mokyklų vadovai.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas.

2. Projekto lyginamasis variantas, 6 lapai.

Švietimo skyriaus vedėja Laima Prižgintienė